
NAJPRIJE 


Dakle, djeco, kao prvo 
molim jedan pljesak za drvo 
sto se tri stoljeća odupiralo suši, 
kojega grom nije mogao da sruši. 

Nakon godina trista, 

jutros je ponovo počelo da lista! 

Jedan pljesak za travu što se zeleni, 
jedan za trešnju koja se rumeni! 

Pljesak trudbeniku mravu, 
pljesak suncu što podiglo je glavu! 

Na kraju pljesak za gnijezdo na vrhu breze 
ijedan žestoki iz čista mira- 
bez veze! 


KAKO SE PJESMA PRAVI 

Pjesmu može napraviti svatko 
I Dalibor i Dado i Vlatko, 
a evo kako se ona pravi: 
najprije se red smijeha stvai, 
pa red visokih plavih gora, 
pa red dubokih tajnovitih mora. 

Jedan cvijet! Dvije-tri duge. 

Jedna zvijezda! Malo tuge. 

Zatim iz srca pjesnik izvuče 
zlatnog goluba da u pjesmi guče! 



PJESME O VODI 






ŠTO SE OD VODE PRAVI 


Od VODE se prave trave, 
VODEne zatim glave, 
VODnici, VODOzemci, 
VODENkonjic, VODEnjaci, 
VODOvodi, vinoVODI, 
do VODI, sproVODI, 
zaVODI, vojVODE, 
nadvojVODE, VODOmari 
još i mnoge druge stvari. 

Razumije se, 

to uvijek nije samo VODA, 
još se VODI nešto doda. 


VODA 


Od čega se voda pravi, 
gdje to voda vodu voda, 
da li voda vodu pije, 
u čemu se voda mije, 
što to hoće kad klokoće, 
kad klopoće, 

može li voda razvodniti vodu, 

što je voda vodi u rodu, 

da li se voda ljuti 

kad joj druga voda vodu muti, 

zašto voda omršavi 

pa je plitko, 

zna li na to odgovorit itko? 


VRSTA VODE 


Postoje vode različite po naravi; 
voda koja je tiha i voli biti sama, 
voda što huči i godi joj galama. 
Voda što bez otpora lijeno pada 
s krovova, sa stijena, preko kaskada. 
Voda u vodoskocima 
koja skače kao mače. 

Postoji buntovna voda; 
voda-pjesnik koja uzbrdo puže 
i dospijeva u trave, na zvijezde, 
u ruže! 


POSTOJE JOŠ NEKE VRSTE VODE 

Postoje još neke važne vrste vode; 
voda koju istražuju rode; 
voda za gašenje plamena, 
za bušenje kamena. 

Voda smrti, života i nade, 
voda od koje vino rade. 

Kisela voda - 
voda što se toči. 

Voda za polijevanje 
noćnih pjevača i 
voda za bacanje u oči. 



VODA ZA PRANJE 


Voda za pranje dalje se dijeli 
na vodu za pranje žlica i lica. 
Na vodu za pranje ruku, 
za pranje nogu. 

Na vodu za pranje tijela, 
za pranje odijela. 

I na vodu 

za prskanje po podu. 


VODA RIBI 


Voda je ribi stan, 

san, kišobran i padobran. 

Voda je ribi sunce, 

makar i u hladu, 

sve - u jednom komadu. 





VODA SE PRAVI 


Voda se pravi važna 
zbog toga stoje 
i u suši vlažna. 

Zbog toga što je uvijek mlada 

i što se ne ubije 

sve kad sa neba pada. 


ŠTO SU RIBE VODI 


I ribe su nešto njoj; 
unutarnji važan sloj 
ko košnici što je roj. 

Ribe su vođino zubalo od zlata 
kojim voda žvače sama sebe 
na dnu blata. 



JEDNA PJESMA O VINU 










ŠTO SE PRAVI OD VINA 


Od VINA se pravi djedo VINA, 
domo VINA, jugo VINA, 
ivo VINA, MoslaVINA, 
PodraVINA, LepaVINA, 
širo VINA, osoVINA, 
polo VINA, rušeVINA, 
pilo VINA, paljeVINA, 
koVINA, miroVINA, 
mahoVINA, cedroVINA, 
ušteđeVINA, svetkoVINA, 
slaVINA, padaVINA, 
a najčešće se pravi od VINA 
žiVINA, 

volovi, jarci, magarci. 


IGRE 

Kolike sam jutros 
samo uz pomoć konca 
ukrotio zmajeve! 


Kako sam jutros 
iz prazne limenke 
pio divne kineske čajeve! 



Kolika sam o podne 
savladao mora 

bacivši ih zajedno s brodovima 
iz lavora! 

Kakvo ću tek sutra 
izmisliti more, 
kakve podići dvore 
kojima neće nedostajati 
ni srebra ni zlata 
- na putu pred kućom - 
od blata! 



IGRE 



IGRA PRVA 

Neki su bundeve, 
neki samo deve, 
djevenice i lubenice. 

Neki su brdo 
kojima juri deva krdo, 
kojim se kotrljaju bundeve, 
kojim se tandrču lubenice, 
kojim se vuku djevenice. 

Kad ih deve pohvataju, 
redom ih večeraju. 

Na kraju bude 


takvih deva 


kojima puče trbuh 
od bundeva. 


IGRA CVIJETA 

Jedan dječak 
se javi za tučak 
i stoji 

dok ne prestoji 
doručak i ručak. 

Ostali dječaci i djevojčice 
su latice. 

Najbolje je da oko tučka 
polij ežu u travu: 
noge uz noge, 
glava uz glavu. 

Tako se pritaje i čekaju 
da leptiri i ptice 
sjednu nekome 
na lice. 


IGRA OCVALOG CVIJETA I VJETRA 
Kad cvijet izgubi strpljenje 
za cvjetanje, 



dođu jedni koji su vjetar 
i na cvijet tako dunu 
da mu odnesu krunu. 

Pa otkinu latice 

Anice, Zlatani i Zlatice 

lete, lete, lete 

dok se ne sjete 

da se nazad vrate 

i s vjetrovima se pomlate. 

Na kraju se više ne zna 
tko su vjetrovi 
a tko cvjetovi. 


LJULJAČKA NA ORAHU 

Zemlja skakuće ispod tebe - 
igra se i ona. 

Ti se nad njom njišeš poput zlatnog zvona. 

Sada si cvijet u travi, 
sada na nebu zvijezda. 

Ptice na povratku kruže oko oraha 

i ulaze u gnijezda: 

ništa se djevojčice ne straše 

kad s ljuljačkom obilaze zemlje sanja - 

ne maknuvši se od orahova granja. 



KAD JE JELICA PRAVILA JELO 


Najprije je išla po savjet - u Dugo Selo. 
Onda je krenula u Pulu - po zdjelu, 
pa je skoknula u Trst - po mast, 
uBuje - po jaje, 
u Celje - po zelje, 
u Banat - po špinat, 
u Velenje - po drugo zelenje. 

Zatim joj je cilj bio: Duga Resa, 
tamo je skoknula - radi mesa. 

Onda je s loncem krenula - u Beč 
da stavi jelo - na peć. 

I kad je već ulazila na peron, 
vlak je naglo - stao 
i lonac joj je iz ruku - pao. 

Tako je ogorčena izvadila kartu 
za Džakartu. 











DA SAM KRALJ 


Da sam ja, djeco, kralj, 

pozvao bih neprijatelja da se borimo 

- u skoku u dalj. 

Izazvao bih njegovu vojsku 
da se s mojom zajedno smije, 
da se natječemo u puzanju na drvo 

- tko će više i tko prije. 

Pozvao bih neprijateljsku vojsku 

da se zajedno s mojom gruda kada sniježi, 
uredio bih da na suncu vojska 
do vojske leži. 

Sam bih izazvao neprijateljskog kralja, 
da se sa mnom po travi valja. 

Tko bi u svemu bitku izgubio, 
za kaznu bi na glavi dubio. 





PRIJEDLOG ZA RAZMIŠLJANJE 


Zašto u te škole umjesto dijeljenja i množenja 
ne uvedu sat smijanja i sat gloženja? 

Umjesto pouka o jeziku mogli bi unijeti u plan 
plaženje jezika bar dva sata na dan. 

A umjesto crtanja po papiru 
crtanje po leđima i nečijem šeširu; 
boje neka se rade 
od kolomaza, meda i marmelade. 

Još bi mogli uvesti neke predmete koje djeca vole 
kao na primjer: bježanje iz škole, 
nošenje kaputa naopačke, 
gađanje iz praćke. 

Lovljenje leptira, branje jagoda, 
skitanje od egipatskih piramida 
do indijskih pagoda. 

Uvede li se još sat hvatanja muha i sat snova- 
da li bi igdje postojala škola kao ova? 


DOK SAM UČITELJ BIO 

Dok sam učitelj bio, 
u prašini sjediti nisam smio. 

Nisam se smio verati po drveću, 
niti sam smio ležati u parku 


na cvijeću. 




Nisam se smio glasati kao orao 
i prave sam brkove 
nositi morao. 

Onda mi je jednog dana 
dosadila kreda i spužva, 
odijelo koje se ne gužva, 
dnevnici, rasporedi, kravate 
i život raspoređen na sate 
pa sam pobjegao u šumu 
među stabla zelena 
i trčeći između njih 
rikao — poput jelena. 

Od tada seja svakog dana 
igram kriomice 
neke životinje, cvijeta 
ili ptice. 


KLIM SE KLIMATAO 

DIM se DIMATAO 
NOGA se NOGATALA 
GLAVA se GLAVATALA 
DRM se DRMAO 
KLOPA se KLOPATALA 


DAN se DANIO 



VRAT se VRATIO 


BRAT se BRATIO 
VRT se VRTIO 
MRAK se MRAČIO 
VRATA su se VRATATALA 
ZRAK se ZRAKATAO 
PRAĆAK se PRAĆAKAO 
BAC se BACAKAO 
MAČAK se MAČAKAO 
PTICA se PTIČILA 
ZRAKA je ZRAKALA 
PRST je PRŠTAO 
KLAT se KLATIO 
MLAT se MLATIO 
RIBA se RIBILA 
SAT je nešto SATIO 
DUBINA je DUBILA 
STVAR se STVARALA 
DUR se DURIO 
MOL se MOLIO 
BOR se BORIO 
OBOR se OBORIO 
HODOVI su HODALI 
GLODOVI su GLODALI 


GLED je jedan GLEDAO 



kako su se LJUDI LJUDALI 


kako su se SLOVA SLOVILA 
i po papiru lovila. 


KUKU 

Jedan KUKU 
KUKA u KUKAvici 
Jedan KUKU 
KUKA u KUKUjevcima 
Jedan KUKU 
KUKA u KUKUruzima 
Jedan KUKU 
KUKA u KUKUriku 
Još jedan KUKU 
KUKA u KUKUrijeku. 

Dva KUKA KUKAju 
U — KUKOvima. 


PRAVI TATA 

Pravi tata je 

knjiga najljepših priča puna, 

kralj svih kraljeva 

kojemu lavor služi — kao kruna. 


Pravi tata čuda stvara 



jezike svih životinja razumije, 
često na njima razgovara. 

Pravi tata je konj 
na kojemu jašu svi klinci iz ulice. 
On zna od bazge praviti topove, 
a od kestena lulice. 

Pravi tata se zna igrati krave, 
sunca, mora i trave. 

Po potrebi on je stablo 
po kojemu se klinci veru 
i u čijoj krošnji zrele 
poljupce beru. 


ŠTO ČINI VJETAR 

Što čini vjetar kad ga svrbe leđa 
i svojski ga žare? 

O hridi ih tare 
i uz kuće vuče. 

Što čini vjetar kada mu se svira? 

Listove topoli i kose djevojčicama dira. 


Što čini vjetar kada se veseli? 



Spomenicima ćuške dijeli, 
zavlači se ispod skuta, 
sa šeširom odbojku igra 
i prašinu diže s puta. 

Što vjetar čini kada poludi 
i od mržnje je slijep? 

Na prolaznike s krovova 
kuća baca - crijep. 


Toga dana rijeka je 
tekla za pet! 

Za pet je cvao cvijet! 

Ugledao sam u letu pticu 
i njoj sam dao peticu! 

Peticu je također dobila 
iz hrzanja jedna kobila! 

Nebo je izvuklo iz vedrine trojku! 
Zrak je iz svježine dobio dvojku! 
Za deset bijaše igra naša 
kada smo se igrali APAŠA! 
Jedino je Ksenija toga dana pala - 


TOGA DANA 



kad nam sladoled liznuti nije dala. 


ČR* 

Toga dana rijeka je 
tekla za pet! 

Za pet je cvao cvijet! 

Ugledao sam u letu pticu 
i njoj sam dao peticu! 

Peticu je također dobila 
iz hrzanja jedna kobila! 

Nebo je izvuklo iz vedrine trojku! 

Zrak je iz svježine dobio dvojku! 

Za deset bijaše igra naša 
kada smo se igrali APAŠA! 

Jedino je Ksenija toga dana pala - 
kad nam sladoled liznuti nije dala. 

(*ČR - časna riječ) 


ČARI 

Svaka stvar 
ima svoj ČAR: 
botaniČAR i stoČAR, 
opanČAR i slastiČAR, 
pipniČAR i zdenČAR, 
gostioni ČAR i dimnjaČAR, 



kočniČAR i komiČAR, 


bolniČAR i muziČAR, 
fiziČAR i matematiČAR, 
vodeniČAR i papuČAR. 

Ipak kad biraš svoje ČARI 
stavi dobre — naoČARI! 


VISIBABA 

VISIBABA kad bje mala 
VISISEKA seje zvala. 

A nakon prvih dječjih ljeta 
prozovu je VISITETA - 
ukoliko cvijetak-dama 
ne postane - VISIMAMA. 







NEVIDLJIVA IVA 


Svaki sladoled 

mogla je liznuti, 

iz škole mogla je kliznuti. 

Vidjela je nevidljiva Iva 
što se u najskrovitijim 
predjelima zbiva; 
kako ljudi kad su sami 
svašta čine, 
čak i oni što nose 
brčine. 

I nije morala jesti Iva 
juhu i varivo od gljiva, 
ni učiti abecedu. 

Sve je bilo u najboljem redu 
sve dok nisu zaboljeli zubi Ivu 
ni dužnu ni krivu. 

Pa joj je zubar 

— oslonivši se o svojstva sluha — 
umjesto zuba iščupao 
oba uha, 

kose dva pramena 
i samu glavu iz ramena. 

No, i dalje je Iva živa — 
upravo u mojim mislima 



prebiva. 


ZAŠTO 

Zašto tako prlja hlače 
moj susjed Zvonko, 
malo đače? 

Ta blatom trči svakog dana 
bez ijednog blatobrana. 

KAKO SE PRAVI RASPOLOŽENJE UDVOJE 
Tako da trči jedno za drugim 
parkovima, niz rijeke, poljanama dugim. 

Tako da puštaju zmajeve i balone 
ili da kroz prozor bacaju avione - 
da ih gledaju dok kruže 
koji će više i duže. 

Tako da s brda na brdo riječi viču, 
da jedno drugona pričaju priču, 
da se oči u oči gledaju znojnih šaka 
do počinka sunca, do prvog mraka. 

KAKO SE PRAVI RASPOLOŽENJE U SAMOĆI 
Može pomoću kamena — 
kamen se baci da skakuće površinom vode. 



Može pomoću cvijeta — 
tako da se u zapučak ubode 
i važno seta. 

Može pomoću leptira — 
tako da ga se gleda, za njim trči 
i ne dira. 

Može od šumskog zraka — 
tako da se diše, diše, diše, 
i ništa više. 


HAJDE DA SE DOGOVORIMO 

Hajde da se dogovorimo 

da od danas samo istinu govorimo. 

Da umjesto bombi povješamo 
po sebi bombone i banane. 

Da nam tenkovi budu deve, 
a šljemovi od bundeve. 

Hajde da se dogovorimo 

da pred riječ RAT slovo B stavimo 

pa da od RAT riječ BRAT pravimo. 

Hajde da se dogovorimo da već od sutra 
jedni drugima ljubav navijestimo 
i da se više ne žestimo. 


Da se igramo i radimo s mirom 
i da kao svoj znak nosimo ruže 



za šeširom. 


Ja već počinjem! 

Umjesto da se branim maljem, 
neprijatelju, evo, poljubac šaljem. 



PJESME ZA RAZMIŠLJANJE 



EVO ŠTO SVE KSENIJU ZANIMA 
Slave li mravi praznik Prvog maja 
i kako pilići uđu u zatvorena jaja? 

Zašto i na koga se luk ljuti i 


zašto su makovi crveni a nisu žuti? 




Zašto krave vojsku ne služe i 
otkud miris nabavljaju ruže? 

Da li se stonoga kada u hodu pomete i 
zašto slonovi poput ptica ne lete! 

Tko je pojeo mladi Mjesec i ostavio samo koru i 
zbog čega medvjedi ne žive u moru? 

Zašto ljubice ne mogu u snijegu cvasti i 
kako to da Zemlja ne može na nebo pasti? 

JASNO MI JE DA BUČA BUCI 
Jasno mije da BUČA BUČI u oBUĆI, 
daje LUNA na kraju popLUNA, 
da se dimi LULA iz piLULA 
i da ne može forMULA bez MULA 
i da se ROJ uvukao u stROJ 
i da nema VOLAna bez VOLA 
i da ne može sMOLA bez MOLA. 

Ali nikako da mi sine 
što MAJevi u MAJmunima čine 
i što JA u JAbuci radim 
i da li je onda JAbuka crvljiva 
ili zvonimirljiva ili balogljiva? 




LOVAC 

Lovac biti 
jaku rakiju piti, 
u slabe ptice pucati, 
šumama se smucati, 
to zna svatko. 

Ali neka taj lovac 
što odsijeca vrat ljami, 
ubije dosadu mojoj mami, 


i neka od dosadine kože 



napravi čizme — ako može! 


ZAŠTO NEKE PTICE 

Zašto neke ptice pjevaju 
a druge vječito šute? 

Za kim tuguju, 
na koga se ljute? 

Zbog čega neke rese 
boje radosne i žive, 
a druge su crne 
turobne i sive? 


Zar im još nešto treba 
osim sunca, krošanja 
i neba? 


ŠTO ZNAČE RUŽE 


— Što znači crvena ruža? 

— To Zemlja usnu pruža 
i poljubac šalje svijetu; 
prvoj travi do sebe, 
prvom leptiru, 

prvom susjednom cvijetu. 

— Što znači ruža žuta? 

— Žuta ruža je šaka 
bivšeg dječaka 

u kojoj Zemlja 
Sunce krije, 
kojom Sunce 
Suncu krade 



kada svojski grije. 

— Što znači ako je ruža cijela bijela? 

— Znači da Zemlja djetinje 
snove snije 

u ruži što stoji 
i bdije. 


GDJE 

Gdje borave cvjetovi 
koji tek namjeravaju cvasti? 

Što rade danas sile 
zbog kojih će se sutra 
pomaknuti zvijezde i pasti! 

Gdje je bol ranije bio 
što sada silazi u glavu? 

Odakle zelenilo u rano proljeće 
navire u travu? 

Čudesno na mahove sve je, 
pa i pjesma ova, 

koja ne znam kako odjednom ustane 
iz mrtvih slova. 


ČUDESNA ZEMLJA 
Ima jedna zemlja gdje ljudi idu naglavačke, 
gdje kraljevi ulicama voze smetlarske tačke, 
gdje kuće zidane od torte ko oblaci u zraku stoje, 



gdje novci smrknuta čela razmjenjuju ljude i broje, 
gdje se kiša u liftu vozi a avioni idu pješice, 
gdje magarac ide u školu i čita bez pogreške, 
a ribe se nadlijeću sa psima u visini, 
a krava drva pili u limuzini. 

Ima jedna zemlja u kojoj puževi 

po zrakama sunca pužu, 

u kojoj se ambasada ptica smjestila u ružu. 

I nitko ne umire, ako sam to ne želi. 

Rana svaka sama od sebe zacijeli. 

Ima jedna zemlja u kojoj se ide naglavačke, 
u kojoj dječaci jedu grah iz praćke. 

Ima jedna zemlja u koju kadgod 
i naše lađe uplove - 
san se zove. 


TKO DAJE UPUTE STAABLU 

Tko daje upute stablu 
o tome kako će listati, 
kako na rosi blistati, 
i uopće — kako rasti, 
kada cvasti? 

Možda stabla uči voda 
kako se hoda? 


Možda trešnju uči zrak 



stavljati na nokte lak? 
Možda sunce stablima šapće 
kako se za lišće boja pravi 
i gdje da se koji list stavi? 


NIŠTA 

Da NIŠTA postoji filozofi kažu; 
do posljednjeg u tome se slažu. 

Ali kako, ako NIŠTA postoji, 
da se ono izvaže i prebroji? 

Još nešto: 

razmišljajte, kad ne bude 
posla prečeg, 
ima li više NIČEG 
ili NEČEG. 


MOŽE LI 

Može li vrijeme 

ostariti 

umrijeti 

ili se pokvariti? 

I može li itko 


od ljudi znati 



koliko je njemu sati? 


Kada je prva minuta 
i od koga 
zametnuta? 


KADA RIBE PLAČU 
Kada ribe plaču, a kada se smiju, 
kada spavaju, a kada bdiju? 

Je li itko živ to znade, 

kad sve šuteći i gledajući rade. 

Jedno je sigurno posvema 
milosti ni u riba nema 
jer i riba 
ribu često zariba. 













KAKO JE TO MOGUĆE 

U Travniku jedna krava 
žalila se što je loša trava. 

U Stolcu — baš svašta — 
neki djedica nije imao 
sjesti na šta. 

I ovo je istina živa: 

Brod, kažu Slavonski 
po suhu da pliva. 

Kod Generalskog Stola — 
nijednog generala; 
tvrdi se da nije šala. 

Na rijeci Plivi 
Jajce opet našli, 
toliko široko 

da ga jedva obuhvati oko. 


NA KONGRESU LAVOVA 


Sastali se 

LAVor, 

LAVina, 


sLAVina, 



gLAVonja, 

gLAVa gologLAVa, 

bakLAVa, 

žiLAV, 

kiLAV, 

pogLAVlje, 

sLAVlje 

i zapodjenuše 

oštre riječi, 

jer se nisu mogli 

složiti u tome 

tko je od njih 

LAV — najveći. 


ŠTO RADI CVIJET KAD GA NEMA 

U srcima djece drijema, 
sam sebe sanja i smišlja 
u zemlju zariven, 
u dubini sunca 
skriven. 

Kad mu se ptica glasi 
u letu, 

cvijet se budi 
i predaje svijetu. 



ZVJEZDANE PJESME 



ZVIJEZDA 

Zašto je odjednom zvijezda pala 
stoje tisućama godina revno sjala? 

Zbog čega je u mirnu zvijezdu nahrupio nemir? 
Za čiim je potrčala duboko u svemir? 

Da li je to na njeno mjesto 
neka tamna zvijezda stala? 

Ili je to mala zvijezda 
ugledala svoju zvijezdu 
i u naručje joj pala? 


ŠTO BI BILO 


Što bi bilo da nam zabunom 
uši narastu 

- na nekom hrastu? 

Što bi bilo da zabunom 
zvijezde naše ruke dobiju 
pa da se njima pobiju? 

Što bi bilo da nam zabunom umjesto glave 
iz ramena nikne 

- čuperak trave 

i da nam na leđima niknu prsti? 

To bi bilo 
da se čovjek 

- trbuhom prekrsti. 

ŠTO TO 

Što to ptice nad pustinjom kruže! 

Što to puž na stup goli puže? 

Što to bilje jutros se napreže 
i djeca ni za čim poljem bježe? 

Kakvu to igru zvijezde na svodu vode, 
gdje to rijeke vodu svoju vode? 

Ima negdje, negdje ima nešto 
skriveno u prostoru vješto 
čemu život i ne znajuč hrli, 
zbog čega se to i ovo grli. 


SVJETLOST 

U svakom predmetu svjetlosti ima; 
u ugaslim zvijezdama, na morskim dnima. 

U najmrčem mraku svjetlost spava; 
u zemlji, pijesku i korijenu trava. 

Radi se sada o tome kako je probuditi, 
kako je mrtvoj ptici i cvijetu posuditi? 



KAD LIVADA PRAZNIK SLAVI 


Trave još više pozelene, 
cvjetovima obrazi zarumene. 
Pčele žešće nego inače zuje; 
do prvih se kuća let kukaca čuje. 
Pa zemlja iz svoga šešira 
vadi jato ptica, pregršt leptira. 

Kad livada praznik slavi, 
s djevojčicama se ona zdravi, 
što vrludaju travom bose 
i u očima sunce nose. 


MAK 

Malo crno zmo maka 
crno kao zmo mraka 
i pod zemljom bije bitku 
puštajući biljku vitku. 

Pobijedi li, svod mu plavi 
navrh glave krunu stavi 
s draguljima krilaša 
malih vrijednih tamburaša. 

Kad je kruna rose puna, 
tad se zvijezde u njoj gnijezde. 



ŠTO JE NEBO PO ČINU 


Kada prekida rad postolar, tapetar i geometar, 
nebo ima samo jednu zvijezdu i po činu je - 
-devetar. 

To biva nekako odmah uoči prvoga mraka, 
u vrijeme kada večeru priprema baka. 

I prije nego si progutao prvi zalogaj, 
ne baš osobito sretan, 

nebo biva unaprijeđeno i postaje — kapetan. 

Kada si samo pogledao kompot u zdjeli od 
kristala, 

na bluzi neba već je blistao — čin admirala. 

A kada si prije spavanja noge u lavoru prao, 
što je nebo po činu — nitko više nije znao. 

Teški časnik moralo je biti po činu 

čim je na prsima nosilo — zvjezdanu prašinu. 

MOJA ZVIJEZDA 

Često se zagledam svečeri 
u nebeski svod, 
gledajući zvijezda 
čudesan hod. 

Dok tako usamljen 
ispod zvijezda stojim, 


sam sebe zatičem 



gdje ih brojim. 

Ali kako god brojio, 
uvijek jedna fali. 
Tek poslije u snu 
svjetlost svoju pali 
i bježeći od noći 
U susret zori, 
sama u beskraju 
mojih snova gori. 


KAD BI PJESNICI 

Kad bi pjesnicima dali 

da vlakove voze, 

oni bi u livadama stali 

i gledali kako brste koze, 

zatjerali bi lokomotivu 

preko tobogana, na procvalu šljivu. 

Kad bi pjesnicima dali 

da cipele prave, 

moglo bi se dogoditi 

da petu na prste stave 

ili da cipelama naprave rukave. 

Damo li im da odijela kroje, 
mogli bi staviti nogavice 
gdje džepovi stoje. 



Kad bi kuću gradili, 
teško da bi se proslavili 
ako bi iz donjih redova 
ciglu vadili 
da bi na gornji stavili. 

Nikad kraja putu 
kad bi pjesnici brodove vodili, 
oni bi uvijek za svojom 
zvijezdom brodili. 

Zato je najbolje 
da i dalje djecu vole, 
da im pričaju smiješne priče 
i igraju se s njima škole. 


ŠTO PJESNICI JOŠ ZNAJU 

Bolje od svih pjesnici znadu 
sjediti pod suncem, ležati u hladu. 

Bolje od svih znaju se skitati, 
daleke zvijezde i predmete čitati. 

Sanjati, smijati se, nadati se i plakati, 
na glavi stajati, na jednoj nozi skakati. 

Na nepostojećim raketama 
dalekim svjetovima broditi 
sami sa sobom ratove i razgovore voditi. 



Nitko se ne zna na čitavom svijetu 
kao pjesnici diviti — cvijetu. 


RADNI DAN JEDNOG MAČKA 

Kad ujutro ustane mačak, 
najprije se rasteže 
— da vidi koliko je dugačak. 

Onda prede sunčane zrake 
ili u vrhu jablana 
vreba oblake. 

O podne siđe i jede 
pa zrak smota oko stupa 
i prede, prede. 

Često predući škilji i sanja 
kako miševi umjesto lišća 
vise sa granja, 
kako ih hvata 

pa kako se zatim u visine neba diže 
i Mliječnu stazu — liže. 


KAD SAM MALI BIO 

Kad sam mali bio, 
vodu sam jeo 
a kruh pio. 



Noge su mi bile gologlave 
a glava bosa, 

umjesto brkova nosio sam 
dva pužića ispod nosa. 

U snijegu mije bilo vruće, 
kraj peći zima, 
odlikovanja za hrabrost 
imao sam na čelu 
i na koljenima. 

Na stolac sam se verao 
da skinem Veneru 
misleći da i zvijezde zriju 
i da se kao kruške beru. 

A kad sam bio jako, 
jako mali malac, 
pušio sam — nožni palac. 


BIO SAM 

Bio sam poslovođa panja 

na kome se moglo kupiti 

sve od kestena-bombona do kišobrana-vrganja. 

Gradonačelnik grada od prašine, 

upravitelj jednom blatu, 

direktor kokoši i mačaka, 


ministar naoružanja: oblutaka i pračaka, 



nositelj čvoruga prvog reda 
i sličnih značaka. 

Bio sam kapetan jedne mlake 
u kojoj sam hvatao zvijezde i oblake. 

Bio sam predsjednik magle i zraka, 
a uvečer bijah podanik mraka. 

Sa strepnjom ravnom poniznom sluzi, 
gledao sam kako čin od mnoštva zvijezda 
blista - mraku na bluzi. 



PJESME SA BLAGIM DODATKOM VODE 



KADA OBLAK 

Kada oblak pisma piše, 
umjesto slova od olova 
u list stavlja dva reda neba, 
dva reda kiše 
(možda jednog manje, 
drugog više) 

Topla kiša je pismo za travu i miša. 

Kako je studena, onda je za jelena. 

On prije ništa ne razumije 
dok pismo ne popije 






ili se u njemu ne umije. 


Kad u pismo red grada 

i red munje stavi, 

znači da oblaku nije nešto u redu 

u glavi. 

Jer tako se pisma ne pišu 
ni travi, ni mravu, ni mišu! 


Jezero u zimske dane 
stavlja naočale od leda, 
pa na nebu čita vrane 
letimice, preko reda. 


JEZERO 


Tako služe naočari 
da jezero vid ne kvari 
i protiv snježne vijavice 
što vjetar nosi je u lice. 


Poenkad opet stakla služe 
da klizači njime kruže. 


GROM 


Grom grmi; 



drin dnni 


tarantaran 

trum! 

Munja sijeva; 
nebo zijeva - 
tarantaran 
trum! 

Grom puca; 
nebo štuca - 
taramtaram 
trum! 

Oblake je 
naglo jelo 
više nego 
stoje smjelo - 
trdum! trdum! 
trdum! 


AKO SU OBLACI OVCE 

Ako su oblaci ovce, 
kako pjesnici kažu, 
bijele i sive 
što na nebu 


iznad naših glava žive, 
zašto, kad im vjetar 



nevidljivim škarama 


runo šiša, 

na zemlje ne pada vuna 
nego - kiša? 

Jutros je naš kraj 
imao smolu, 


MAGLA 


jutro mu je zbog magle 
počelo u molu. 

Zbog slabe vidljivosti 
zbilo se nezgoda sto: 

U prodavaonicu nekog sela 
zabunom ušao vo. 

Činovnik u ured zakasnio 
čitav sat. 

U prometnom dijelu grada 
nastao pravi rat. 

Prolaznici se mnogi spotakli 
i pali u hodu. 

Žaba se jedna zabila u blato 
ne vidjevši vodu. 

Grupe đaka promašile su školu 
za cijelu milju. 

Medvjedi ušli u tunel— 
umjesto u spilju. 

Jedan je taksi stubištem došao 
čak na prvi kat... 


Jedini se nije zabunio 



maglovitog jutra 
na trgu sat. 


VULKANI 

Uzetih nogu 
na svome sjede logu, 
čekajuć nasumce 
ptice ili sunce. 

Oblakovaču pijuckaju 
i dremuckaju. 

Tek ih kašalj iz sna prene 
i krene. 

Neosvojivi kao kule 
ponovo pune lule. 


PAUK 

Od stabla do stabla 
pauk mostove gradi 
duge, uspravne i kose, 
koje jutrima prelaze male, 
blistave kapi rose. 


Između grana napinje žice 
dok stablo ne postane gitara, 



na kojoj vjetar za umorne ptice 
čudesne pjesme stvara. 


U ljuljačke duge tada sjeda, 
ljulja se i vjetrom hladi 
veliki majstor što bez greda, 
skela i čavala gradi. 

Ponekad mu telefon zazvoni 
— pokraj same glave — 
na koji se često iz zamke 
glupe muhe jave. 


CIPELE 

Kad bi netko između vas cipela bio, 
prljavu vodurinu svakodnevno pio, 
nosom gađao kamenčiće i cigle, 
tabanom skupljao trnje i igle, 
kada bi zemljom gmazio i rovao, 
zacijelo bi prigovarao i psovao. 

A cipele — ništa! Trpe i šute! 

Ne zna se: da li im je pravo ili se ljute. 

Mogle bi, kada bi htjele, o svemu nešto reći, 
jer u njih je jezik od vašeg mnogo veći! 



No, one mudro šute! Tek kada s nogu siđu, 
uvečer pored tople peći, jedna drugoj priđu; 
stoje u mraku, sretne što blatom više ne gmaze, 
i do rana jutra jedna drugoj jezik plaze. 

GDJE TKO SPAVA 

Slador spava u medu, 
voda u ledu, 
struja spava u žici, 
cvrkut u ptici. 

Slika spava u kistu, 
u nekoj ruci i boji, 
a vrijeme spava u satu 
koji stoji. 



GLAVATE PJESME ILI PJESME O GLAVAMA 



GNJAVATOR 

Bio jedan teški gnjavator 
imao je tup glavator 
bježao je od kućatora 
i od školatora. 

Nije volio nikakav radator 
ležao je u livadi izvaljen na travator 



sunce mu je posudilo svoj radijator. 
Čekao je da mu pečeni golubator 
i zreli kruškator 
sam padne u zubator. 

— Što mogu — govorio je gnjavator 

— kad imam tup glavator. 

Onda, jednog dana, kad je gnajvator 
ležao na obali Nilatora 
eto aligatora. 

— Ja sam — reče aligator — doktorator 
pa ću malo zašiljiti tvoj tupi glavator. 
Zasjalo u aligatora sto raznih zubatora 

i tu je kraj pjesmatora. 


NOGOM NOGNIMO 

RUKOM RUKNIMO 
a GLAVOM GLAVNIMO 
da bi se OVO OVILO 
da bi se ONO ONILO 
da bi TREP TREPTAO 
da bi LIP LIPTAO 
da JEZDOVI JEZDE! 

GLAVOM GLAVNIMO 


da ŽIVOT OŽIVI 



da GLAVE GLAVNU 


da se OGLAVE 
da TRAVE TRAVNU 
da se OTRAVE 
da ZVIJEZDE ZVJEZDNU 
da se OZVIJEZDE 
da BUD što više BUDNE 
da LJUD što više LJUDNE! 


KUPUSOVA GLAVA 

Što da čini kupus 
kad ga boli glava; 
kad mu o glavi radi 
neka krava, 

kad mu zec gricka čelo 
pa bradu, 

kad mu glavu prodaju 
na trgu u gradu? 

Gledao sam jednom 
kupusove glave 
dok ih važu - 
-činilo mi se kako žele 
nešto da kažu. 

AT što učiniti 


jadne glave mogu, 



kad su bez pameti, 
ruku i nogu. 


VRSTE GLAVA 

Drugo je glava u lava, 
drugo u Ninoslava. 

Drugo je glava luka, 
drugo je glava kelja, 
drugo je glava zelja. 

Itna glava za znanje 
i glava za sanje. 

Postoje glave što nose šešire 
i glave iz kojih rogovi vire. 

Postoje glave što ničemu ne služe 
osim što muhe oko njih kruže. 

SVAKA GLAVA SVOJU KAPU IMA 
Svaka glava ima kapu kakva joj treba; 
glava zelja nosi kapu krojenu do neba, 
glava šibice nosi kapu od plamena, 
glava luka od zemlje i malo kamena. 

Strašilo u polju može nositi na čelu 
stari lonac ili zdjelu. 



GLISTA 


Kada glista miruje i spava 
kako znati gdje joj dođe glava - 
jer su u gliste 
obje strane iste. 

Tek kad pođe, 
nema zbora, 
glava naprijed 
biti mora! 






















GLAVA ČAVLA 

A zbog čega ima glavu čavao? 

Da po njoj čekićem udara Pavao 
kad čavao drvene čizme, 
jedino što ima od ruha, 
navlači do uha. 



PJESME S OKUSOM MRAKA 



U MRAKU 

U mraku predmeti razgovaraju; 
nešto se tajno dogovaraju. 

U mraku rogovi drveću rastu, 
čudovišta spavaju u svakome plastu. 

U mraku pila zubima škrguće 
i netko nešto traži oko kuće. 


Kukuruzi tada sablje pašu, 


brda reže i repovima mašu. 
Mnogi klinac tada reče 
staroj vrbi: teta, dobro veče. 


ŽIVOTINJE IMAJU SVJETLA U OČIMA 

Stara sova 
ima svjetla nova, 
a u mačka 
svjetla su dugačka. 

Stvar je ipak više nego vražja 
da j edino krij esnica 
ima svjetla stražnja, 
dok u patka 
ne postoje ni kratka. 

Zbog toga, to poznate su stvari, 
s tetom lijom često se 
— sudari. 


PJESMA O KLJUČEVIMA 

Gumb je ključić 
za prslučić. 

Vatra je ključ 
ključanja, 
proljeće smijeha 
i trčanja. 



Noć ima ključeve 


snova 

— čuva ih za gredom 
ispod krova. 

A sunce ima ključeve 
cvijeta, 
ptičjega leta 
i ključeve noći. 
Svakog jutra 
otključava nam oči. 


GDJE JE NOĆ DANJU 

Noć danju u ugljenu spava, 
u ponoru gdje ne uspijeva trava. 

Ima je na dnu Dunava i Nila, 
u ustima žaba i krokodila. 

Kao žvakalicu krokodili je žvaču 
pritajeni u riječnom draču. 

Sasvim malo ima je u ormarima, 
džepovima i još nekim stvarima. 

A jedina noć koja slobodno ulicom ide 

da svije vide, 

noć, koja se ne straši dana, 

Mirina je kosa vrana. 



ČEMU SVE NOĆ SLUŽI 


Noć koja se zavukla u oči 
žednima ljubavi na čaše se toči. 

Noć u kosi, što prekrila je tjeme,, 
služi pravoj noći za sjeme. 

A čemu, zanima vas, služi ova? 

Da bi bolje vidjeli šišmiš i sova, 
da bi više bilo snova. 

Ponekad prave noći jezike iz grmlja plaze 
i plaše klince, mamine maze. 

A nekim klipanima služe noći 
da do tuđih krušaka mogu doći. 


STARI MAČAK 

Sinoć je prestao 
disati kada je pao 

- mrak. 

Nije vidio 
gdje je stajao 

- zrak. 











ŠTO JE UHVATIO RIBOLOVAC I ŠTO JE SVE UHVATILO NJEGA 


Najprije je smijeh uhvatio ribolovca, 
koji se čuo do Karlovca. 

Pa ga je umor ulovio dok je šetao niz Kupu, 
jer nigdje uz rijeku nije naišao na klupu. 
Nadao se da će uhvatiti cipla; 
umjesto njega uhvatila se — cipela. 

Bilo je sreće u ribolovca: 
uhvatio je još hunjavicu i tri stara lonca. 
Napokon ga je strah ščepao, kad je mrak pao, 
kako? Ni sam nije znao. 



OVU PREGRŠT NAZOVITE KAKO HOĆETE 



LEPTIR 

Kad je gusjenicu u sebi ubio, 
krila je za nagradu dobio. 

Ali savjest mu čista nije 
kao prije. 

Zato u letu često krivuda 
i treperi 

kao da ga netko preko nišana 

gleda i 

mjeri. 



KOME DATI ODLIKOVANJA 


Da me netko pita, 

predložio bih strašilo 

usred žita - 

-bez obzira da li je žito 

od ptica branilo 

ili je ptice njime hranilo. 

Za odlikovanje predložio bih 

borove krošnje 

radi vječno zelene nošnje. 

Šetače bih nagradio 
za uspješno šetanje, 
cvjetove za samouko cvjetanje. 
Šišmiša što je postao ptica 
od miša. 

Crva, jer je izdržao 
cijeli život pod korom drva. 

I suncu bi odlikovanje trebalo dati — 
samo da li bi preko kolajne 
moglo i dalje tako sjati? 



o 





























KAKO JE SVRAKA INTERVJUIRALA PSA 


Gospodine Vau, recite mi — 
počela je svraka 

— koliko je u vas dlaka? 

Pas lanu iz pasje njuške 
kao iz puške: 

— Via, vla, vla! 

— Koliko vas je ujelo buha 
iza lijevog uha 

u nazočnosti vašeg gospodina 
u posljednjih deset godina? 
Opet lanu pas u sav glas: 

— Via, vla, vla! 

— A koliko ste do sada 
imali lajanja ukupno, 

i da li vam je milije lajanje 
u samoći ili skupno? 

Ponovo lanu pas u sav glas: 

— Via, vla, vla! 

Pazi ga, i to zna — 

reče svraka divljenja puna 
i poleti ponad žbuna. 


BIO JEDAN ZRAK 


Bio jedan zrak 



gol i bos. 

Povremeno je samo 
umjesto rukavice 
nosio nečiji nos. 

ŠTO RADE ŽIVOTINJE KAD SE HOĆE RUKOVATI 
Jelenaci i volovi se roguju, 
ribe se repuju, 
leptiri i ptice se kriluju, 
gliste se miluju, 
rakovi se škaraju, 
ježevi se igluju, 
mačke se brkuju, 
a stonoge noguju. 


SVINJICA 

Kad je svinjica 
još prase 
već trči, 
rokće, 
pase — 

mnoge j e svinj ske 
vrline krase. 


Prase već razlikuje 
što je bundeva 



a što dinja 
i zna se, kad odraste 
bit će svinja. 

A za dijete se ne zna 
hoće li biti menadžer, 
političar, vatrogasac 
ili će i ono biti 
običan prasac. 

(Ovo je nova pjesma umjesto pjesme SEMAFOR) 

PREDLAŽEM 

Da sva djeca nose brade 
i brkove od čokolade! 

Da sisanja više nema, 

da svatko slobodno na nastavi drijema. 

Da listovi stabala kao ulaznice 
za sve priredbe vrijede, 
da se cipele same vežu i rede. 

Da nitko za nas djecu ne pita, 
ako se družba sat-dva odskita. 

Predlažem da se ukinu tvornice sapuna, 
da se legu guske bez kljuna. 

Da se takve muhe uvedu 

koje bi mogle ponijeti i gredu, 

pa da umjesto djece neke poslove rade: 



da obiru voće i repu vade. 


Tko se s prijedlogom slaže 

molim da ruku digne 

ili da mi nožnim palcem migne. 


VATRA 

Vatra svašta jede: 
onnare i grede, 
cipele, šešire, 
krevete i glasovire. 

Čim jesti prestane, 
istog trena nestane. 


STARA STOLICA 

Dogodi se da stara stolica, 
što stoji sto godina i više, 
najednom osjeti kako je nešto golica - 
kao da joj pijavica krv iz noge siše. 

Dogodi se da stolica stara 
lijevim nogama pogrebe desne, 
kad joj se svrbež u nazebu stvara 
i da joj zglobovi popuste pa - tresne. 




PAŽNJA 


Molim da se javi gospodar muha 
koje su jučer imale tjelovježbu 
nasred majčina ruha, 
a viđene su i u blizini kruha. 


Molim da se javi oblak-tata 

što se ledom bacio na mog malog brata 

i napravio mu toliku čvorugu 

da ne može provući glavu kroz vrata. 






Također upućujem poziv pijanoj svraki 
koja je u krošnji kruške jučer kreštala 
tako daje pozlilo baki. 


Neka se svi jave mojemu tati 
da ih isplati. 


NEGDJE U NEKOJ - ZEMLJI DALEKOJ 

Školovao otac sina, 
potrošio čopor svinja. 

A zauzvrat njemu škola 
vratila je kući - vola. 



POSLJEDNJA PJESMA 



NA KRAJU 


Molim jedan zvižduk za zubobolju, 
glavobolju i raznu drugu „obolju”! 

Još jedan zvižduk za sve mračne sile; 
za prikaze što snom našim mile. 

Jedan U A za trn malen i crn 

što je balon Kseniji probušio, 

za vjetar što je grad od kocaka srušio! 

Tri puta FUJ za lovca koji je napao rodu, 
za crnog velikog psa što je prepao Dođu! 

Napokon, još jedan strašan UA 
za oblaka mrka dva 

što su se u proljetni dan nadvili nad gradom 
svojim hladom. 




BILJEŠKA O PISCU 


Zvonimir Balog rođenje 30, svibnja 1932. godine u Svetom Petru Čvrstecu nedaleko 
od Križevaca (Hrvatska). U Zagrebu je završio Školu primijenjenih umjemosti i 
Pedagošku akademiju. Studirao je pedagogiju. U životu je radio raznovrsne poslove: 
kao administrator, dekorater, domski odgajatelj, soboslikar, nastavnik, predavač na 
Pedagoškoj akademiji, urednik časopisa, televizijski urednik i drugo. 

Pjesnik je, prozaik, slikar, kipar i ilustrator. Stvorio je impozantan opus od šezdesetak 
knjiga za djecu i odrasle: slikovnice, zbirke pjesama, priče, eseje, romane, aforizme, 
dramske tekstove i scenarije. Autor je dviju antologija. 

Zvonimir Balog je, bez sumnje, prvo je ime hrvatske književnosti za djecu i mladež. 

Više od četvrt stoljeća knjige Zvonimira Baloga nalaze se na popisu obavezne školske 
lektire. Zastupljen je u antologijama za djecu i odrasle, a mnoge njegove pjesme su 
uglazbljene. 

Zvonimir Balog najnagrađivaniji je hrvatski dječji pisac. Višestruko je nagrađivan 
svim poznatim književnim nagradama. Od 1970, godine do danas dobio je šest puta 
nagradu „Grigor Vitez” (Zagreb), četiri puta nagradu „Ivana Brlić-Mažuranić” 
(Zagreb), dva puta jugoslovensku nagradu „Mlado pokolenje” (Beograd), nagradu 
„Zmajevih dečjih igara” (Novi Sad), nagradu „Mali princ” (Tuzla) za najbolju knjigu 
u Republici Hrvatskoj, Bosni i Hercegovini, Srbiji i Crnoj Gort i nagradu „Kiklop” 
(Pula) za knjigu godine. Dobitnik je Goranove plakete za pjesništvo i nagrade 
„Visoka žuta žita” za trajni doprinos hrvatskoj književnosti. Za ukupno djelo 
odlikovanje Redom Danice hrvatske s likom Marka Marulića. 

Kao likovni umjetnik i ilustrator, svojim slikama, crtežima i skulpturama sudjelovao 
je na četrdesetak izložbi i dvadesetak bijenala i trijenala u zemlji i inozemstvu. Za 
ilustracije u slikovnici Veseli zemljopis nagrađen je nagradom „Grigor Vitez”. Za 
„vrhunsko stvaralačko dostignuće” dobiva nagradu „Grigor Vitez” za tekst i za 
ilustracije u slikovnici Golema mrvica. 

Književno djelo Zvonimira Baloga poznato je i čitateljima izvan Hrvatske. Tekstovi 
su mu prevedeni na devetnaest jezika. Najzna-čajniji je prijevod Bontona na engleski 
jezik u izdanju Društva hrvatskih književnika, objavljen 2000. godine pod naslovom 
Niče Maneers or How I Can Avoid Gromng Up to Be a Tmt. 

Dobitnik je međunarodne nagrade, diplome IBBY Honour List (Časna Lista IBBY-a) 
1996. godine za knjigu poezije Pusa od Krampusa. 

Godine 2002. nominiran je za najveću svjetsku nagradu za dječju knjigu, 
Andersenovu nagradu, a 2003, za „Astrid Lindgren Memorial Award for Literature” 
koju je u spomen na veliku spisateljicu ustanovila švedska vlada. Ta nagrada, koja 
promiče književne i humane vrijednosti, te pravo djece na igru i sretno djetinjstvo, u 
cijelosti korespondira s književnim djelom Zvonimira Baloga. Danas živi i radi u 
Zagrebu i na otoku Pašmanu. 



